**Comunicat de presă**

Măsurile de organizare a activității în cadrul unităților de învățământ din județul Călărași în condiții de siguranță epidemiologică pentru prevenirea îmbolnăvirilor cu virusul SARS-CoV-2, cu respectarea prevederilor Ordinului comun MEC-MS nr. 5487/31.08.2020

La nivelul unităților de învățământ din județul Călărași s-au făcut toate demersurile astfel încât începerea anului școlar să decurgă în condiții optime și de siguranță.

Inspectoratul Școlar Județean Călărași a transmis către unitățile de învățământ informarea DSP Călărași referitoare la situația epidemiologică la nivelul fiecărei localități, în data de 07.09.2020.

Comitetul Județean pentru Situații de Urgență Călărași a aprobat, azi, 10.09.2020, propunerile Consiliilor de Administrație ale fiecărei unități școlare, pentru care, în data de 08.09.2020, în cadrul ședinței comune ISJ Călărași – DSP Călărași, au fost emise avizele pentru scenariile de organizare și desfășurare a cursurilor din unitățile de învățământ, conform Ordinului comun MEC-MS nr. 5487/ 31.08.2020.